<classify> WALIMU wanaochapa wanafunzi viboko bila utaratibu uliowekwa kisheria, wanapaswa kujifunza kutokana na hukumu ya Jaji Mfawidhi Lameck Mlacha wa Mahakama Kuu Kanda ya Bukoba, iliyotolewa jana.Jaji huyo alimhukumu Mwalimu Respikius Mtazingira wa Shule ya Msingi Kibeta katika Manispaa ya Bukoba mkoani Kagera, adhabu ya kunyongwa hadi kufa, baada ya kumtia hatiani kwa kusababisha kifo cha mwanafunzi wake wa darasa la tano, Sperius Eradius 13 mwaka jana, huku akimwachia huru mshitakiwa mwingine, mwalimu wa shule hiyo, Herieth Gerald.Akisoma hukumu ya kesi hiyo iliyotokana na kosa lililotendwa Agosti 27, mwaka jana, Jaji Mlacha alisema upande wa Jamhuri ulijiridhisha bila kuacha shaka baada ya mashahidi tisa kutoa ushahidi wao mahakamani, ambao uliendana na kesi iliyokuwa ikiendelea.Jaji Mlacha alisema alipata wasaa wa kuwasikiliza mashahidi wote tisa, ambao wote walijiamini na hawakutetereka, na mashahidi namba 2,3,4,5,6 na 8, wote walitoa ushahidi unaoendana na kesi iliyowasilishwa mahakamani hapo.Alisema kifo cha mwanafunzi huyo kilitokana na kupigwa, kwani siku hiyo alifika shuleni salama, lakini baada ya pochi ya mwalimu Herieth kupotea, mwalimu huyo wa kike alichukua jukumu la kumchukua mwanafunzi Eradius na kumpeleka kwa Mwalimu wa Nidhamu Mtanzigira ili amalize suala la pochi yake kupotea.Alisema baada ya kumkabidhi kwa mwalimu wa nidhamu, ambaye ni mshitakiwa namba moja, alianza kumpiga mwanafunzi huyo katika sehemu mbalimbali za mwili hadi kusababisha kifo chake.Alisema ushahidi uliotolewa na madaktari wawili waliochunguza mwili wa marehemu unaonesha mwanafunzi alikufa kwa kupigwa fimbo maeneo mbalimbali ya mwili, ushahidi ulioenda sawa na wanafunzi waliofika mahakamani kutoa ushahidi na kudai mwalimu Mtazingira alimpiga Eradius kwa fimbo isiyokuwa ya kawaida. Jaji Mfawidhi alimalizia kutoa hukumu hiyo ya mauaji ya kesi namba 56 ya mwaka 2018, kwa kuwataka walimu na watu wote kupitia kanuni na sheria za elimu ili kufanya kazi yao kwa weledi kama sheria zinavyowataka.Aliutaka umati uliohudhuria kesi hiyo, kusema ukweli mbele ya mahakama bila kuzungusha mahakama. Wakili wa Serikali, Hashimu Ngore alisema upande wa Jamhuri ulijiridhisha, na kwamba kesi hiyo haikulenga kupotea kwa pochi ya mwalimu Herieth, bali ililenga nani alimpiga mwanafunzi hadi kufa.Alidai katika upande wa mashahidi, mwalimu Herieth hakuna alikotajwa kumpiga mwanafunzi, tofauti na kupotea kwa pochi, bali walimtaja mwalimu Mtazingira kama mwalimu aliyempiga mwanafunzi katika sehemu mbali mbali za mwili, hivyo mahakama haikuthibitisha mashitaka dhidi ya mshitakiwa wa pili.Alidai kesi hiyo ilikuwa na maslahi mapana ya jamii, kwani siku zote ilipokuwa ikiendeshwa mahakamani, watu walifurika na walitamani mahakama itende haki ambapo kesi hiyo imerahisishwa na kupatikana uamuzi wake kutokana na kutosuasua kwa mashahidi walioitwa kuhojiwa. Kesi hiyo ilianza kusikilizwa Februari 6, mwaka huu ikiwa imedumu mahakamani kwa kipindi cha mwezi mmoja tu. Spelius Eradius alifariki Agosti 27, 2018 na kuzikwa Septemba 3, 2018 katika Kijiji cha Mbunda, Kata Mbunda wilayani Muleba mkoani Kagera.  <topic>: kitaifa 